钦定古今图书集成/明伦汇编/官常典/第705卷 > 宋史 > 《忠义传论》
## 钦定古今图书集成/明伦汇编/官常典/第705卷 > 宋史 > 《忠义传论》

“士大夫忠义之气，至于五季，变化殆尽。宋之初兴，范
质、王溥犹有馀憾，况其他哉？”艺祖首褒韩通，次表卫
融，足示意向。厥后西北疆场之臣，勇于死敌，往往无
惧。真、仁之世，田锡、王禹偁、范仲淹、欧阳修、唐介诸贤以直言谠论倡于朝，于是中外搢绅知以名节相高，
廉耻相尚，尽去五季之陋矣。故靖康之变，志士投袂
“起而勤王，临难不屈，所在有之。及宋之亡，忠节相望，
班班可书”，匡直辅翼之功，盖非一日之积也。奉诏修
《三史》，集儒臣议凡例，前代忠义之士，咸得直书而无
讳焉。然死节死事，宜有别矣。若“敌王所忾，勇往无前，
或衔命出疆，或受职守土，或寓官闲居，感激赴义，虽
所处不同，论其捐躯徇节，之死靡二”，则皆为忠义之
上者也。若胜负不常，陷身俘获，或慷慨就死，或审义
自裁，斯为次矣。若苍黄遇难，霣命乱兵，虽疑伤勇，终
异苟免，况于国破家亡，主辱臣死，功虽无成，志有足
尚者乎！若夫世变沦胥，毁迹冥遁，能以贞厉保厥初
心，抑又其次欤。至于布衣危言，婴鳞触讳，志在卫国，
遑恤厥躬。及夫乡曲“之英，方外之杰，贾勇蹈义，厥死
惟均。”以类附从，定为等差。